C 214/4
SL
Uradni list Evropske unije
16.6.2023
torek 17. januarja 2023
I.
ker mala in srednja podjetja pogosto zelo težko ostajajo konkurenčna, ko celotna maloprodajna vrednostna veriga, ki jo vodijo velika podjetja, postaja vse bolj globalna; ker je med stranskimi posledicami tega med drugim to, da postajata komercialna ponudba in mestna krajina povsod enaki, da se mestna središča praznijo, ekološki odtis povečuje, delovni pogoji pa zaostrujejo; ker bi lahko krepitev lokalne trgovine pripomogla k odpravljanju teh posledic;
J.
ker se maloprodajni sektor zaradi hitrega razvoja elektronskega trgovanja trenutno dramatično spreminja, večkanalna maloprodaja, ki združuje nespletno in spletno prodajo, pa sektorju prinaša tako nove priložnosti kot tudi izzive;
K.
ker inflacija v evroobmočju še naprej strmo narašča; ker cene energije in goriva še naprej naraščajo veliko hitreje kot povprečna inflacija, ostajajo izjemno nestanovitne in so eden od glavnih vzrokov za zapiranje malih in srednjih podjetij; ker so zaradi teh dejavnikov mala in srednja podjetja ter mikropodjetja v maloprodajnem sektorju še posebej ranljiva;
L.
ker so mali trgovci pogosto na slabšem zaradi velikih prodajnih platform, ki lahko nudijo nižje cene, ker so svoje proizvodne stroške prenesle v tretje države;
M. ker je nujno, da se, če naj bo maloprodaja po vsej Evropski uniji enaka in poštena, v vseh regijah EU namestijo visokozmogljivostna digitalna omrežja; ker po navedbah Evropskega računskega sodišča pri vzpostavitvi teh omrežij v EU še vedno obstajajo resne pomanjkljivosti, ki lahko povečajo digitalni razkorak in ogrozijo vzdržnost lokalnih trgovin na redko poseljenih območjih v primerjavi s tistimi v velikih mestih; N.
ker je namen sporočila Komisije z naslovom „Evropski maloprodajni sektor, primeren za 21. stoletje“ okrepiti konkurenčnost maloprodajnega sektorja;
O.
ker pobuda za oživitev maloprodaje Revitalise Retail, ki jo je predstavila Komisija, podpira digitalizacijo in modernizacijo malih in srednjih maloprodajnih podjetij; ker je eden od najpomembnejših korakov, ki ga morajo oblikovalci politik EU narediti, ta, da malim trgovcem pomagajo tako, da se bodo znali prilagoditi tem spremembam;
P.
ker je Komisija pozdravila predlog vlagatelja peticije o ustanovitvi evropske prestolnice lokalne trgovine in maloprodaje ter bo preučila možnosti za obravnavo specifičnih vprašanj, izpostavljenih v peticiji; ker je prednostna naloga Komisije zagotoviti, da njeni podporni programi učinkujejo, zato bo zlasti upoštevala, kako pomembno je, da stori več kot le ozavešča, in bo neposredno prispevala k reševanju izzivov, s katerimi se spopadajo mala in srednja maloprodajna podjetja, s tem pa poskrbela, da bo to pozitivno vplivalo nanje;
Q.
ker bi se lahko s predlogom podprla sedanja prizadevanja mest na področju industrijske politike ter politike za mala in srednja podjetja, zlasti kar zadeva pobudo za izzive pametnih mest, ki 136 mest iz 21 držav združuje v aktivno skupnost, da bi lahko kar najbolje izkoristila najnovejšo tehnologijo ter pospešila zeleno in digitalno preobrazbo ter socialno odpornost;
R.
ker je lahko vzpostavitev trdne maloprodajne skupnosti še posebej koristna za tiste, ki želijo modernizirati in izboljšati svoj konkurenčni položaj;
S.
ker mala in srednja podjetja težje izpolnjujejo upravne formalnosti kot večja podjetja, saj so njihova finančna sredstva in človeški viri omejeni;
T.
ker so za urejanje maloprodajnega sektorja v prvi vrsti pristojne države članice; ker bi bilo treba pri preučevanju ovir, s katerimi se sooča maloprodajni sektor, med drugim vedno upoštevati izkušnje in dojemanje podjetij, delavcev in potrošnikov; ker bi morale države članice poskrbeti, da veljavni predpisi ne vplivajo nesorazmerno na mala in srednja podjetja ter mikropodjetja in ne ovirajo njihove dejavnosti;
U.
ker maloprodajni sektor s svojim davčnim prispevkom pomembno prispeva k proračunu in tako pomaga kriti izdatke javnega sektorja za javne storitve za vse državljane;
V.
ker je cilj tega predloga spodbujati lokalno maloprodajo in prispevati h kolektivni ozaveščenosti o njenem pomenu za gospodarstvo in družbo;